កម្ពុជា​សាទរ​ចំពោះ​ការទទួល​បាន​រូបចម្លាក់​ដែល​បាត់​ជាង​៤០ឆ្នាំ​ពី​សហរដ្ឋ​អាមេរិក​វិញ
រូបចម្លាក់​បុរាណ​ដែល​សារៈ​មន្ទីរ​Sotheby​ បាន​ដក​ចេញ​យ៉ាង​តក់​ក្រហល់​ពី​ការ​ដាក់​តាំង​លក់​ដេញ​ថ្លៃ​កាលពី​ពីរ​ឆ្នាំ​មុន ​នឹង​ត្រូវ​ប្រគល់​ទៅ​ប្រទេស​កម្ពុជាវិញ ក្នុង​រយៈ​ពេល​៩០​ថ្ងៃ​យ៉ាង​យូរ​ចាប់​ពីថ្ងៃ​ចុះ​ហត្ថលេខា។
វ៉ាស៊ីនតោន៖ រូបចម្លាក់បុរាណដែលសារៈមន្ទីរSothebyបានដកចេញយ៉ាងតក់ក្រហល់ពីការដាក់តាំងលក់ដេញថ្លៃកាលពីពីរឆ្នាំមុននឹងត្រូវប្រគល់ទៅប្រទេសកម្ពុជាវិញដោយផ្អែកលើកិច្ចព្រមព្រៀងមួយដែលបានចុះហត្ថលេខាកាលពីថ្ងៃព្រហស្បតិ៍។ នេះបើតាមការបញ្ជាក់របស់មន្ត្រីការទូតកម្ពុជា។ លោកហែម ហេង ឯកអគ្គរាជទូតកម្ពុជាប្រចាំនៅរដ្ឋធានីវ៉ាស៊ីនតោន បានបញ្ជាក់ប្រាប់វីអូអេថា៖ «ថ្ងៃទី១២ធ្នូឆ្នាំ២០១៣គឺថ្ងៃម្សិលម៉ិញនេះតំណាងរដ្ឋាភិបាលសហរដ្ឋអាមេរិកនិងក្រុមហ៊ុន Sotheby បានចុះ កិច្ចព្រមព្រៀងមួយដើម្បីប្រគល់វត្ថុបុរាណនោះដែលហៅថាDuryodhanaជូនទៅម្ចាស់ដើមវិញគឺព្រះរាជាណាចក្រកម្ពុជា»។ កិច្ចព្រមព្រៀងនេះនឹងបញ្ចប់នូវដំណើរក្តីក្តាំដ៏យូរលើរូបចម្លាក់ដែលមានអាយុជាង១០សតវត្សរ៍របស់កម្ពុជាហើយក៏ ជាទុនមួយដែលខ្លួនអាចនឹងបន្តទៅទាមទារយកវត្ថុបុរាណមួយចំនួនដែលត្រូវបានយកចេញដោយខុសច្បាប់ចេញពីប្រទេសកម្ពុជាហើយកំពុងនៅសហរដ្ឋអាមេរិក។ លោកហែម ហេងបានបន្តថា៖ «ខ្ញុំជឿជាក់និងសង្ឃឹមលើសហរដ្ឋអាមេរិកព្រោះសហរដ្ឋអាមេរិកហាក់ដូចជាមានសុឆន្ទៈដើម្បីនឹងជួយរកវត្ថុបុរាណដែលមាននៅក្នុងសហរដ្ឋអាមេរិកដើម្បីប្រគល់ទៅឱ្យប្រទេសដើមវិញគឺព្រះរាជាណាចក្រកម្ពុជា»។ ស្រ្តី ជនជាតិបែលហ្ស៊ិក ដែលបានយករូបចម្លាក់នោះ មកដាក់លក់ដេញថ្លៃកាលពីឆ្នាំ២០១១នឹងមិនទទួលបានសំណងអ្វីទេពីរដ្ឋាភិបាលកម្ពុជា ហើយសារៈមន្ទីរ Sothebyបានសម្តែងចេតនាថាខ្លួននឹងចេញសោហ៊ុយសម្រាប់ដឹកជញ្ជូនរូបចម្លាក់អ្នកចម្បាំង នេះទៅប្រទេសកម្ពុជាវិញ។ នេះបើតាមសេចក្តី រាយការណ៍របស់កាសែតញ៉ីវយ៉កថែមស៍។ រូបចម្លាក់នេះនឹងត្រូវប្រគល់ទៅឱ្យអាជ្ញាធរកម្ពុជាក្នុងរយៈពេល៩០ថ្ងៃយ៉ាងយូរចាប់ពីថ្ងៃចុះហត្ថលេខា៕